ศุลกากรมุกดาหาร จับสินค้าละเมิดลิขสิทธิ์ยี่ห้อดัง ค่ากว่า 7 แสน
เมื่อวันที่ 21 ม.ค. ที่ด่านศุลกากรมุกดาหาร นายโสรัจ สังขวรรณ นายด่านศุลกากรมุกดาหาร แถลงการตรวจยึดสินค้าละเมิดลิขสิทธ์และเครื่องหมายการค้า จำนวนหลายรายการ มูลค่าประมาณ 750,000 บาท หลังจากเจ้าหน้าที่ด่านศุลกากรมุกดาหารร่วมกับเจ้าหน้าที่ฝ่ายสืบสวนและปราบปรามส่วนควบคุมทางศุลกากรสำนักงานศุลกากรภาค 2 ตรวจยึดจับกุม ตามนโยบายและคำสั่งของ นายสมชัย สัจจพงษ์ อธิบดีกรมศุลกากร ให้ นายสุวัฒน์ ด้วงปั้น ผู้อำนวยการสำนักงานศุลกากรที่ 2 ดำเนินการวางแผนจับกุมกลุ่มผู้ลักลอบหนีศุลกากรและตรวจสินค้านำเข้าจากต่างประเทศอย่างเข้มงวด,โดยเมื่อวันที่ 19 ม.ค.เวลา 05.00 น.ที่ผ่านมา เจ้าหน้าที่ด่านศุลกากรมุกดาหาร ร่วมกับเจ้าหน้าที่ด่านศุลกากรที่ 2 ได้เข้าตรวจค้น ที่บ้านไม้สองชั้นไม่มีเลขที่ใกล้ตลาดนัดชุมชนบ้านโพนทราย ถนนมุกดาหาร-คำชะอี ต.มุกดาหาร อ.เมือง จ.มุกดาหาร ซึ่งห่างจากถนนมุกดาหาร-คำชะอี ประมาณ 300 เมตร หลังจากสืบทราบว่ามีการซุกซ่อนสินค้าหนีศุลกากร,จากการตรวจค้น พบสินค้าละเมิดลิขสิทธิ์และเครื่องหมายการค้า ประเภทกระเป๋าเด็ก กระเป๋าเป้ กระเป๋าสะพาย ยี่ห้อ Hello Kitty และ Tablet ยี่ห้อ Samsung Galaxy Tab 5 จำนวน 687 ชิ้น น้ำหนัก 1,000 กิโลกรัม และเมื่อวันที่ 20 ม.ค. เวลา 10.15 น. เจ้าหน้าที่ด่านศุลกากรมุกดาหาร ตรวจยึด โทรศัพท์ ของเล่นลายคิตตี้ ที่นอนลายการ์ตูนดิสนีย์ กระเป๋าถือสตรี นาฬิกา และสินค้าอื่นๆ รวม 19 รายการ ที่ตู้คอนเทนเนอร์ของบริษัทหนึ่ง หลังจากมีการนำเข้าสินค้าจากต่างประเทศ และตรวจพบมีการซุกซ่อนสินค้ามากับตู้คอนเทนเนอร์ เสื้อผ้าสำเร็จรูป เกินกว่าที่สำแดงในรายการที่แสดงต่อเจ้าหน้าที่ ซึ่งถือเป็นการสำแดงเท็จเพื่อหลีกเลี่ยงอากร,นายโสรัจ กล่าวว่า จากการตรวจสอบ สินค้าดังกล่าว เป็นสินค้าลอกเลียนแบบ เครื่องหมายการค้าของผู้อื่น และสินค้าที่ไม่ผ่านการรับรองของสำนักงานอาหารและยา ลักลอบนำเข้ามาในราชอาณาจักรโดยผิดกฎหมาย จึงได้ร่วมกันตรวจยึดสินค้าดังกล่าวไว้เป็นของกลาง นำส่งด่านศุลกากรมุกดาหาร เพื่อดำเนินการตามกฎหมายต่อไป.
ด่านศุลกากรมุกดาหาร จับกุมสินค้าละเมิดลิขสิทธิ์ และเครื่องหมายการค้า หลังจากมีการนำเข้าสินค้าจากต่างประเทศ จำนวนหลายรายการ รวมมูลค่าประมาณ 750,000 บาท
มุกดาหาร,ศุลกากรมุกดาหาร,ด่านศุลกากรมุกดาหาร,ศุลกากร,สินค้าละเมิดลิขสิทธิ์,คำชะอี,ไทยรัฐออนไลน์